ຂປລ. ພິທີສະເຫລີມສະຫລອງ ວັນຄູແຫ່ງຊາດ 7 ຕຸລາ ຄົບຮອບ 27 ປີ ໄດ້ຈັດຂຶ້ນໃນ ວັນທີ 6 ຕຸລາ 2021 ທີ່ ກະຊວງສຶກສາທິການ ແລະ ກິລາ (ສສກ) ໃນຮູບແບບທາງໄກ ໂດຍການເປັນປະທານຂອງ ທ່ານ ພຸດ ສິມມາລາວົງ ລັດຖະມົນຕີ ກະຊວງສຶກສາທິການ ແລະ ກິລາ ພ້ອມດ້ວຍບັນດາຜູ້ບໍ ລິຫານການສຶກສາ ແລະ ກິລາ, ຄູ-ອາຈານ, ນັກຮຽນ-ນັກສຶກສາ ເຂົ້າຮ່ວມ.
ໃນພິທີ ທ່ານ ລັດຖະມົນຕີ ກະຊວງສຶກສາທິການ ແລະ ກິລາ ໄດ້ອ່ານສານອວຍພອນ ເນື່ອງໃນວັນຄູແຫ່ງຊາດ ວັນທີ 7 ຕຸລາ ຄົບຮອບ 27 ປີ (ວັນທີ 7 ຕຸລາ 1994 - ວັນທີ 7 ຕຸລາ 2021).
ຮຽນບັນດາທ່ານການນໍາພັກ-ລັດ ທີ່ເຄົາລົບ ແລະ ນັບຖືຢ່າງສູງ. ຜູ້ບໍລິຫານການສຶກສາ ແລະ ກິລາ, ບັນດາຄູ-ອາຈານ, ນັກຮຽນ-ນັກສຶກສາ ແລະ ພໍ່ແມ່ຜູ້ປົກຄອງ ທົ່ວປະເທດ ທີ່ນັບຖື ແລະ ຮັກແພງ. ວັນຄູແຫ່ງຊາດ ວັນທີ 7 ຕຸລາ ຊຶ່ງເປັນວັນປະຫວັດສາດ ທີ່ສໍາຄັນໜຶ່ງຂອງຊາດລາວເຮົາ ໄດ້ໝູນວຽນມາບັນຈົບຄົບຮອບ 27 ປີ, ຂ້າພະເຈົ້າ ຂໍຕາງໜ້າໃຫ້ຄະນະພັກ, ຄະນະນໍາກະຊວງສຶກສາທິການ ແລະ ກິລາ ສະແດງຄວາມ ຢື້ຢາມຖາມຂ່າວ, ຄວາມສາມັກຄີຮັກແພງ ອັນອົບອຸ່ນມາຍັງ ເພື່ອນໆຄູ-ອາຈານທຸກຊັ້ນ, ທຸກສາຍ, ທຸກລະດັບ ທຸກຂົງເຂດ ໃນຂອບເຂດທົ່ວປະເທດ ຕະຫລອດຮອດ ຜູ້ບໍລິຫານການສຶກສາວິທະຍາສາດ ແລະ ກິລາ ທຸກຂັ້ນ. ການສະເຫລີມຫລອງ ວັນຄູແຫ່ງຊາດ ຄົບຮອບ 27 ປີ ໃນຮູບແບບທາງໄກ ໃນທົ່ວປະເທດປີນີ້, ກະຊວງສຶກສາທິການ ແລະ ກິລາ ໄດ້ຈັດພິທີຂຶ້ນ ໃນໄລຍະໃກ້ຄຽງກັນ ການສະເຫລີມສະຫລອງ ວັນຄູສາກົນ ແມ່ນໄດ້ຖືເອົາ ວັນທີ 5 ຕຸລາ ຂອງທຸກປີ ເປັນວັນຄູສາກົນ, ຫົວຂໍ້ການສະເຫລີມສະຫລອງ ວັນຄູສາກົນໃນປີນີ້ ແມ່ນ “ຄູຄືຫົວໃຈຂອງການຟື້ນຟູ ການສຶກສາໃນໄລຍະການແຜ່ລະບາດ ຂອງໂຄວິດ-19”.
ສຳລັບ ສປປ ລາວ ເຮົາ, ພັກ ແລະ ລັດຖະບານ ເວລາໃດກໍໃຫ້ຄວາມສໍາຄັນ ແລະ ເອົາໃຈໃສ່ຕໍ່ວຽກງານການສຶກສາຄູ ແລະ ຖືເອົາຄູສອນເປັນກົກ ໃນການຍົກສູງຄຸນ ນະພາບຂອງການສຶກສາ ກໍຄືການພັດທະນາ ຊັບພະຍາກອນມະນຸດ ເພາະຄູມີບົດບາດສໍາຄັນ ໃນການສ້າງອະນາຄົດ ໃຫ້ຄົນແຕ່ລະຮຸ່ນ ແລະ ໃນພາລະກິດສ້າງສາ ພັດທະນາປະເທດຊາດ ໃຫ້ຈະເລີນຮຸ່ງເຮືອງ. ເມື່ອເວົ້າເຖິງບົດບາດ ຂອງຄູແລ້ວ ກໍມີການນຳພັກ-ລັດ, ນັກສຶກສາ ແລະ ນັກສັງຄົມສາດຫລາຍທ່ານ ໄດ້ຂະໜານນາມຄູວ່າ: ຄູແມ່ນຄົນຂອງພັກ, ຄູແມ່ນວິສະວະກອນ ແຫ່ງດວງວິນຍານ, ຄູແມ່ນແມ່ພິມຂອງຊາດ, ຄູແມ່ນພໍ່ແມ່ຜູ້ທີ່ສອງຂອງເດັກ, ຄູແມ່ນຜູ້ທີ່ມີຄວາມຮູ້ ແລະ ປະສົບການ ທີ່ສາມາດຖ່າຍທອດ ໃຫ້ແກ່ຜູ້ອື່ນ, ຄູຄືຜູ້ນໍາພາການປ່ຽນແປງໃໝ່ ແລະ ອື່ນໆ. ດັ່ງຄຳເວົ້າຂອງ ປະທານ ໄກສອນ ພົມວິຫານ ທີ່ວ່າ: "ການສຶກສາເປັນວິ ທະຍາສາດ ກ່ຽວກັບການສ້າງຄົນ, ວິທະຍາສາດຊີ້ໃຫ້ເຫັນວ່າ ບັນດາຄວາມຮູ້ດ້ານ ວິທະຍາສາດ, ເຕັກນິກ, ຄຸນສົມບັດ ແລະ ຊຳນິຊຳນານໃນການອອກແຮງງານນັ້ນ ບໍ່ເກີດຂຶ້ນຕາມເສັ້ນທາງສືບເຊື້ອ, ແຕ່ຫາກກໍ່ຕົວຂຶ້ນຕາມເສັ້ນທາງສິດສອນ, ຮ່ຳຮຽນ ແລະ ນຳໃຊ້ອຸປະກອນການ ອອກແຮງງານ ໝາຍວ່າມັນກໍ່ຕົວຂຶ້ນຕາມເສັ້ນທາງການສຶກສາ. ດັ່ງນັ້ນ, ການສຶກສາ ຈຶ່ງເປັນພາກສ່ວນສຳຄັນ ຂອງໂຄງບົນ ຊຶ່ງມີໜ້າທີ່ ນຳເອົາລະດັບການສຶກສາ ມາໃຫ້ທຸກຄົນໃນສັງຄົມ ນັບມື້ນັບສູງຂຶ້ນ. ພ້ອມກັນນັ້ນ, ມັນແມ່ນພາກສ່ວນໜຶ່ງ ໃນການສ້າງເສດຖະກິດ ໂດຍມີບົດບາດຜະລິດ ກຳລັງແຮງງານຂອງສັງຄົມ".
ບົດບາດຂອງຄູ ໄດ້ຕິດພັນກັບວິວັດທະນາ ການຂອງການພັດທະນາປະເທດ ຊຶ່ງໃນສະໄໝກ່ອນ ຢູ່ປະເທດເຮົາ, ພໍ່ແມ່ ແມ່ນເປັນຜູ້ທີ່ມີ ບົດບາດສຳຄັນຕົ້ນຕໍ ໃນການສິດສອນລູກເຕົ້າ ຢູ່ໃນຄອບຄົວ ໂດຍຖືເອົາປະສົບການ ໃນວຽກງານປະຈຳວັນ, ຂະນົບທຳນຽມຕາມຄວາມ ເຊື່ືອຖືມາສິດສອນລູກ ເພື່ອກໍ່ສ້າງລູກ ໃຫ້ຮູ້ຈັກອອກແຮງງານ, ກາຍເປັນຜູ້ສືບທອດ ທີ່ບໍລິສຸດຂອງພໍ່ແມ່. ເປົ້າໝາຍສູງກວ່ານັ້ນ ກໍແມ່ນສົ່ງລູກເຂົ້າບວດ ຫລື ເປັນສັງກະລີຢູ່ໃນວັດ ເພື່ອຮໍ່າຮຽນຂຽນອ່ານ, ຮຽນຮູ້ຫລັກວິຊາ ແລະ ລິດເດດມົນຄາຖາ ໂດຍແມ່ນ ຄູບາອາຈານ ເປັນຜູ້ສອນ ແລະ ສົ່ງຄວາມຮູ້ ເຊັ່ນ: ຈະລິຍະທຳ, ການວາດແຕ້ມ, ການປັ້ນ, ການຄວັດລາຍ, ຢາພື້ນເມືອງ ແລະ ອື່ນໆ.
ປັດຈຸບັນນີ້ເຫັນວ່າ: ບົດບາດໜ້າທີ່ຂອງຄູ ແມ່ນມີຄວາມສໍາຄັນ ເປັນໜຶ່ງໃນປັດໄຈຕັດສິນ ຄຸນນະພາບຂອງການສຶກສາ. ໃນສະພາບການແຜ່ລະບາດ ຂອງພະຍາດໂຄວິດ-19, ຄູ ຄືຜູ້ປະຈັນບານ ຕໍ່ໜ້າສະພາບສິ່ງທ້າທາຍ ແລະ ຄວາມສ່ຽງຕ່າງໆ ທັງປ້ອງກັນຕົນເອງ ທັງຄົ້ນຄວ້າ ແລະ ດຳເນີນການຮຽນ-ການສອນແບບໃໝ່ ທັງຕ້ອງຮັບປະກັນ ໃຫ້ການຮຽນ-ການສອນ ມີຄວາມປອດໄພ ລວມທັງຄູ ແລະ ນັກຮຽນ-ນັກສຶກສາ. ສັງລວມແລ້ວບໍ່ວ່າເວລາໃດ, ຄູ-ອາຈານ ໄດ້ເປັນໝາກຫົວໃຈຕັດສິນ ໃນການສ້າງຊັບພະຍາກອນມະນຸດ ເພື່ອປະກອບສ່ວນເຂົ້າໃນ ການພັດທະນາ ເສດຖະກິດ-ສັງຄົມ ຂອງປະເທດຊາດ. ຄູ-ອາຈານ ໄດ້ອຸທິດເຫື່ອແຮງສະຕິປັນຍາ ດ້ວຍຄວາມພາກພຽນ ມານະອົດທົນ ໃນການປະຕິບັດໜ້າທີ່ ການສອນຂອງຕົນ ຢ່າງບໍ່ຮູ້ອິດເມື່ອຍ, ເຮັດໃຫ້ການສຶກສາ ໄດ້ຂະຫຍາຍຕົວ ຈາກຕົວເມືອງ ໄປສູ່ເຂດຊົນນະບົດຫ່າງໄກສອກຫລີກ, ຫລຸດຜ່ອນຊ່ອງຫວ່າງ ອັດຕາການຮູ້ໜັງສື ຂອງປະຊາຊົນບັນດາເຜົ່າ. ຄູ-ອາຈານຫລາຍທ່ານ ໄດ້ຮັບການສັນລະເສີນເປັນຄູສອນດີ, ສອນເກັ່ງ, ກາຍເປັນຄູປະສົບການ, ຄູຊໍານານງານ, ຄູຊ່ຽວຊານ. ບົດບາດກຽດສັກສີຊື່ສຽງຂອງຄູ-ອາຈານ ແມ່ນໄດ້ຮັບການຍ້ອງຍໍ ສັນລະເສີນ ຈາກການຈັດຕັ້ງ ແລະ ສັງຄົມ.
ຕາງໜ້າໃຫ້ການນໍາ ກະຊວງສຶກສາທິການ ແລະ ກິລາ, ຂ້າພະເຈົ້າ ຂໍສະແດງຄວາມກະຕັນຍູ, ຮູ້ບຸນຄຸນ ແລະ ຍ້ອງຍໍສັນລະເສີນ ຕໍ່ຄຸນງາມຄວາມດີຂອງ ຄູ-ອາຈານ. ພ້ອມກັນນີ້, ຂໍສະແດງຄວາມຂອບໃຈ ມາຍັງການນຳພັກ-ລັດ ແລະ ທຸກພາກສ່ວນໃນທົ່ວສັງຄົມ ທີ່ໄດ້ມີສ່ວນຮ່ວມ ແລະ ໃຫ້ການຊ່ວຍເຫລືອອຸ້ມຊູ ຄູ-ອາຈານ ທີ່ກໍາລັງປະຕິບັດໜ້າທີ່ ການສິດສອນ ໃນຂອບເຂດທົ່ວປະເທດ ໂດຍສະເພາະ ໃນເຂດທີ່ກຳລັງມີ ການລະບາດຂອງພະຍາດ ໂຄວິດ-19, ພວກເຮົາຕ້ອງຮ່ວມແຮງຮ່ວມໃຈ ກັນເຮັດທຸກວິທີທາງ ເພື່ອເອົາຊະນະກັບ ພະຍາດດັ່ງກ່າວ. ເພື່ອສ້າງໂອກາດ ໃຫ້ລູກຮັກ-ຫລານແພງ ຂອງປະຊາຊົນລາວ ບັນດາເຜົ່າ ໄດ້ມີໂອກາດກັບຄືນມາສຶກສາຮໍ່າຮຽນ ແລະ ດຳລົງຊີວິດຕາມ ປົກກະຕິແບບໃໝ່. ເຖິງແມ່ນວ່າ ຄູ-ອາຈານ ໄດ້ມີຜົນສຳເລັດຫລາຍດ້ານ ໃນໄລຍະຜ່ານມາ, ແຕ່ພວກເຮົາກໍໄດ້ປະເຊີນ ກັບສິ່ງທ້າທາຍ ແລະ ທົດສອບຫລາຍຢ່າງ ເປັນຕົ້ນແມ່ນ ການແຜ່ລະບາດ ຂອງພະຍາດໂຄວິດ-19, ຄູ-ອາຈານຈຳນວນໜຶ່ງ ມີການເຊື່ອມທາດທາງ ດ້ານຈັນຍາບັນ-ຈັນຍາທຳ, ຂາດການຄົ້ນຄວ້າ ສິດສອນແຕ່ແນວເກົ່າ ບໍ່ຄົ້ນຄິດປະດິດສ້າງ, ຈຳນວນໜຶ່ງພົວພັນກັບ ສິ່ງທີ່ຜິດກັບຫລັກການ ຂອງສັງຄົມ, ຫລີ້ນກິນຟຸ່ມເຟືອຍ ແລະ ພົວ ພັນກັບປະກົດການ ຫຍໍ້ທໍ້ຕ່າງໆໃນສັງຄົມ. ຍ້ອນແນວນີ້, ຮຽກຮ້ອງໃຫ້ພວກເຮົາ ຈະຕ້ອງໄດ້ພ້ອມກັນບຸກທະລຸ ແລະ ເລັ່ງທວງເອົາກຽດສັກສີ ແລະ ຄຸນງາມຄວາມດີ ຂອງບັນພະບູລຸດ ຄູປະຕິວັດອາວຸໂສ ທີ່ໄດ້ຝາກໄວ້ ມາຍັງຄູຮຸ່ນປັດຈຸບັນ ແລະ ຮຸ່ນສືບທອດ ຈົ່ງໄດ້ເພີ່ມທະວີ ສ້າງຕົນໃຫ້ຄົບອົງ ປະກອບຂອງຈັນຍາບັນຄູລາວ ຄື: ມີຈັນຍາບັນຕໍ່ຕົນເອງ, ຕໍ່ວິຊາຊີບ, ຕໍ່ການຈັດຕັ້ງ ແລະ ຕໍ່ປະຊາຊົນ-ສັງຄົມ. ຄູ-ອາຈານທຸກຄົນ ຕ້ອງພ້ອມກັນຝຶກຝົນ ຫລໍ່ຫລອມຕົນເອງ ໃຫ້ມີຄຸນທາດການເມືອງໜັກແໜ້ນ, ມີຄຸນສົມບັດສິນທຳປະຕິວັດ, ຊື່ສັດບໍລິສຸດ, ມີຄວາມໂປ່ງໃສ, ມີວິໄນຕົວເອງ, ບໍ່ກ່ຽວຂ້ອງກັບສິ່ງເສບຕິດ ແລະ ປະກົດການຫຍໍ້ທໍ້ຕ່າງໆ. ປະຕິບັດການສອນ ຕາມການມອບໝາຍ ດ້ວຍຄວາມຮັບຜິດຊອບສູງ, ສິດສອນດ້ວຍຄວາມເປັນທຳ, ດຸໝັ່ນຄົ້ນຄວ້າ-ສຶກສາຮໍ່າຮຽນ ແລະ ພັດທະນານະວັດຕະກຳ ເພື່ອຮັບໃຊ້ວິຊາຊີບຂອງຕົນ, ມີຄວາມສາມັກຄີ, ເອື້ອເຟື້ອເຜື່ອແຜ່ ເພື່ອນຮ່ວມງານ ແລະ ຜູ້ຮຽນ. ເຄົາລົບ ແລະ ມີສະຕິຕໍ່ການຈັດຕັ້ງ, ປະຕິບັດຕາມພາລະບົດບາດ, ມີຫົວຄິດປະດິດສ້າງ ພັດທະນາການຈັດຕັ້ງ, ມີແບບແຜນວິທີເຮັດ ວຽກເປັນໝູ່ຄະນະ, ປະຕິບັດໂມງເວລາເຂັ້ມງວດ, ປົກປັກຮັກສາ ຊັບສົມບັດລວມໝູ່ ແລະ ບໍ່ສວຍໃຊ້ໜ້າທີ່ເພື່ອ ຫາຜົນປະໂຫຍດສ່ວນຕົວ. ຈິງໃຈບໍລິການຮັບ ໃຊ້ປະຊາຊົນດ້ວຍຄວາມເຕັມໃຈ, ມີຄວາມດຸໝັ່ນເປັນ ແບບຢ່າງໃນການປະພຶດ ທີ່ດີໃຫ້ແກ່ສັງຄົມ, ມີນໍ້າໃຈເສຍສະຫລະ ແລະ ຮັກສາກຽດສັກສີ ຂອງຄູລາວ.
ສຳລັບການສະເຫລີມສະຫລອງ ວັນຄູແຫ່ງຊາດປີນີ້ ຢູ່ສະຖາບັນການສຶກສາ ຂໍໃຫ້ຈັດແບບ ກະທັດຮັດ, ເນັ້ນເນື້ອໃນ, ຈັດປາຖະກະຖາປະຫວັດວັນຄູ, ສະຫຼຸບຕີລາຄາການປະຕິບັດ ງານຂອງຄູ-ອາຈານ ໃນໜຶ່ງປີຜ່ານມາ, ເພື່ອພ້ອມກັນປັບປຸງ ຈັນຍາບັນຄູລາວ ໃຫ້ມີຄວາມພ້ອມຮອບດ້ານ, ສະເໜີຍ້ອງຍໍ ຄູ-ອາ ຈານ ທີ່ມີຜົນງານດີເດັ່ນ ແລະ ອື່ນໆ ໂດຍປະຕິບັດຕາມ ມາດຕະການປ້ອງກັນ ແລະ ຄວບຄຸມການແຜ່ລະບາດ ຂອງພະຍາດໂຄວິດ-19 ຢ່າງເຂັ້ມງວດ. ໃນໂອກາດນີ້, ຂ້າພະເຈົ້າ ຂໍສົ່ງກຳລັງໃຈມາຍັງຄູ-ອາ ຈານ ແລະ ຜູ້ບໍລິຫານການສຶກສາ-ກິລາ ທຸກທ່ານ ຈົ່ງພ້ອມກັນຜ່ານຜ່າ ສະພາບການລະບາດຂອງໂຄວິດ-19 ໃນຄັ້ງນີ້ ດ້ວຍນໍ້າໃຈບຸກທະລຸອັນສູງສົ່ງ.
ສຸດທ້າຍນີ້, ຂ້າພະເຈົ້າ ຂໍອວຍພອນໄຊອັນປະເສີດ ມາຍັງບັນດາທ່ານ ຜູ້ນຳພັກ-ລັດ, ເພື່ອນໆຄູ- ອາຈານສອນ, ຜູ້ບໍລິຫານການສຶກສາ, ຜູ້ປະກອບການການສຶກສາ, ຕະຫລອດຮອດ ປະຊາຊົນລາວ ບັນ ດາເຜົ່າ ຈົ່ງມີສຸຂະພາບເຂັ້ມແຂງ, ມີພະລານາໄມສົມບູນ, ມີຄວາມສຸກຄວາມຈະເລີນ ແລະ ປະສົບຜົນສໍາເລັດໃນ ການປະຕິບັດໜ້າທີ່ ວຽກງານຂອງຕົນ.
ນໍ້າໃຈວັນຄູແຫ່ງຊາດ 7 ຕຸລາ ໝັ້ນຍືນ !
ເນື້ອໃນ: ຂປລ